## 27-10-22 Μήνυμα της Υπουργού Παιδείας και Θρησκευμάτων Νίκης Κεραμέως για την επέτειο της 28ης Οκτωβρίου

*«Στης ιστορίας το διάσελο όρθιος ο γιος πολέμαγε*

*κι η μάνα κράταε τα βουνά, όρθιος να στέκει ο γιος της*

*μπρούντζος, χιόνι και σύννεφο.»*

*Νικηφόρος Βρεττάκος, Μάνα και γιος*

Αγαπητές μαθήτριες και αγαπητοί μαθητές,

Αγαπητές και αγαπητοί εκπαιδευτικοί,

Την 28η Οκτωβρίου γιορτάζουμε την ιστορική στιγμή του 1940, όταν η Ελλάδα μας ύψωσε το ανάστημά της και είπε το ηρωικό «ΟΧΙ» στον εισβολέα, εισερχόμενη με σθένος σε έναν πόλεμο ενάντια σε ισχυρά στρατεύματα της εποχής, κατά του φασισμού και του ναζισμού. Η χώρα μας αρνήθηκε να παραδοθεί, και ο λαός μας απέκρουσε σκληρά μαχόμενος μέχρις εσχάτων, παρά την εμφανή ανισότητα των στρατιωτικών δυνάμεων, τον επίδοξο κατακτητή, καθυστέρησε την επέλαση του Άξονα, ενθάρρυνε τους υπόλοιπους λαούς που αντιστέκονταν και αποτέλεσε υπόδειγμα ηρωισμού και πηγή έμπνευσης.

Στον Αγώνα επιστρατεύθηκαν όλες και όλοι. Άνδρες, γυναίκες, ηλικιωμένοι, παιδιά, μάχονταν όσο και όπως μπορούσαν, εξαντλώντας τις δυνάμεις τους στον υπέρ πάντων Αγώνα για την Ελευθερία. Οι στρατιώτες θυσιάστηκαν στο μέτωπο πολεμώντας υπό αντίξοες συνθήκες, και οι γυναίκες προσέφεραν και αυτές τα μέγιστα, στήριγμα για τους πολεμιστές μας, μαχήτριες, ακούραστες, αλύγιστες, άτρωτες.

Σε πόλεις και χωριά, οι γυναίκες του 1940 διαδραμάτισαν πρωταγωνιστικό ρόλο στην υποστήριξη της ελληνικής αντίστασης στον εισβολέα. Εθελόντριες και νοσοκόμες απάλυναν τον πόνο του σώματος και της ψυχής των τραυματιών, νοικοκυρές φιλοξένησαν και περιέθαλψαν στρατιώτες, παραχώρησαν τρόφιμα, ιματισμό, όλα τους τα υπάρχοντα για τον αγώνα, έπλεκαν, ζύμωναν, αγρυπνούσαν. Οι δε γυναίκες της Πίνδου υμνήθηκαν για τη γενναιότητα και την αυταπάρνησή τους, καθώς, αψηφώντας τα χιόνια και το κρύο, τις απόκρημνες ορεινές διαδρομές και το βάρος του φορτίου, μετέφεραν τα πολύτιμα εφόδια στους πολεμιστές μας, συμβάλλοντας στην απώθηση των εχθρικών δυνάμεων στο ελληνοαλβανικό μέτωπο. Στις φάλαγγες που σχημάτιζαν στις αετοράχες, σήκωσαν στις πλάτες τους το βάρος της Ιστορίας, περνώντας στην αθανασία.

Αγαπητά μας παιδιά,

Μέσα από τον αγώνα των Ελληνίδων και των Ελλήνων συνειδητοποιούμε και μυούμαστε στο μεγαλείο του ηρωικού 1940, τα γεγονότα και τις θυσίες, τον ηρωισμό των προγόνων μας, χάρη στους οποίους σήμερα απολαμβάνουμε Ελευθερία και ιστορική συνέχεια, σε ένα κράτος δικαίου.

Χρόνια πολλά σε όλες τις Ελληνίδες και όλους τους Έλληνες.